KOMISIJOS REGLAMENTAS (EB) Nr. 147/2007
2007 m. vasario 15 d.
2007-2012 m. pritaikantis tam tikras žuvies kvotas pagal Tarybos reglamento (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką 23 straipsnio 4 dalį
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 23 straipsnio 4 dalį,
kadangi:
(1)
Taryba priėmė reglamentų, kuriuose nustatomos 2001, 2002, 2003, 2004 ir 2005 m. tam tikrų žuvų išteklių ir žuvų išteklių grupių bendrosios žvejybos galimybės ir susijusios sąlygos, taikomos Bendrijos vandenyse ir Bendrijos laivams vandenyse, kuriuose privaloma nustatyti sužvejojamų kiekių apribojimus (2).
(2)
Jungtinei Karalystei 2005 ir 2006 m. atlikus nacionalinius patikrinimus, Jungtinė Karalystė ir Airija Komisijai pranešė, kad jos 2001-2004 m. tam tikrose zonose viršijo joms skirtas žvejybos galimybes sugautų skumbrių (Jungtinė Karalystė ir Airija) ir silkių (Jungtinė Karalystė) kiekių atžvilgiu.
(3)
2006 m. paskelbus reglamentą (3), pakeičiantį tam tikras žuvų kvotas 2006 m. pagal Tarybos reglamentą (EB) Nr. 847/96 (4), Jungtinė Karalystė Komisijai taip pat pranešė apie 2005 m. sugautą perteklinį skumbrės kiekį.
(4)
Tarybos reglamento (EB) Nr. 2371/2002 23 straipsnio 4 dalyje nurodyta, kad kai Komisija nustato, kad valstybė narė viršijo jai skirtas žvejybos galimybes, ji sumažina tos valstybės narės būsimas žvejybos galimybes.
(5)
Pagal Reglamento (EB) Nr. 2371/2002 2 straipsnį Bendroji žuvininkystės politika turi garantuoti, kad gyvieji vandens ištekliai būtų naudojami, užtikrinant tausojančias ekonomines, aplinkos ir socialines sąlygas.
(6)
Kadangi žvejybos galimybės buvo viršijamos keletą metų ir reikia atsižvelgti į tam tikrų valstybių narių atitinkamų žvejybos sektorių ekonominę bei socialinę padėtį ir kaip įmanoma apriboti šiems sektoriams daromą neigiamą poveikį, reikia atskaityti per ilgesnį nei vienerių metų laikotarpį sužvejotus perteklinius kiekius.
(7)
2001-2004 m. skumbrių kvotų tendencijos buvo mažėjančios. Siekiant išvengti neproporcingo atskaitymų poveikio, dėl 2001-2004 m. sugautų perteklinių kiekių iš skumbrių kvotų atskaitytiniems kiekiams būtina taikyti korekcijos koeficientą.
(8)
2005 m. Jungtinės Karalystės sugautą papildomą perteklinį skumbrės kiekį reikėtų atskaityti iš Jungtinės Karalystės 2007 m. kvotos.
(9)
Atskaitymų sistema bus suderinama su moksliniais tyrimais, nes bendras leistinas sugauti skumbrių ir silkių kiekis vėlesniais metais bus nustatomas remiantis mokslinių tyrimų duomenimis, kuriuose bus atsižvelgta į sumažintų kvotų pakoreguotą leidžiamą sugauti kiekį.
(10)
Korekcijos koeficientas turėtų būti lygus 2006 m. bendram leistinam sugauti skumbrių kiekiui, išreikštam 2001-2004 m. vidutinio bendro leistino sugauti kiekio procentine dalimi.
(11)
Be to, siekiant išvengti neigiamų socialinių ir ekonominių padarinių, bet kuriais vieneriais metais atskaityti kiekiai negali viršyti metinės kvotos procentinės dalies. Tikslinga nustatyti, kad ši procentinė dalis yra 15 %.
(12)
Jei bet kuriais vieneriais metais atskaitytinas kiekis viršija 15 % metinės kvotos, pratęsiamas atskaitymo laikotarpis, kad atskaitytinas kiekis neviršytų arba būtų lygus 15 %.
(13)
Reikia atsižvelgti į atitinkamų valstybių narių prašymą kai kurias 2007 m. kvotas sumažinti mažiau nei vėlesnes 2008-2012 m. kvotas.
(14)
Žuvininkystės ir akvakultūros komitetas nepateikė savo nuomonės per jo pirmininko nustatytą terminą,
PRIĖMĖ ŠĮ REGLAMENTĄ:
1 straipsnis
2007-2012 m. Airijai ir Jungtinei Karalystei skirtos Atlantinių skumbrių (Scomber scombrus) ir Atlantinių silkių (Clupea harengus) kvotos sumažinamos, kaip nurodyta I ir II prieduose.
2 straipsnis
Bet kuriais vieneriais metais atskaityti kiekiai neviršija 15 % metinės kvotos.
3 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. vasario 15 d.